b'\n_START_ARTICLE_\nOklepno izvle\xc4\x8dno vozilo\n_START_PARAGRAPH_\nOklepno izvle\xc4\x8dno vozilo je oklepno bojno vozilo, ki je namenjeno popravilu po\xc5\xa1kodovanih ali pokvarjenih bojnih vozil na boji\xc5\xa1\xc4\x8du ter vleki le teh na mesto, ki omogo\xc4\x8da varno popravilo.\n_START_SECTION_\nPrvi modeli\n_START_PARAGRAPH_\nMed prvo svetovno vojno so bili nekateri britanski te\xc5\xbeki tanki Mark IV opremljeni z drogovi, ki so omogo\xc4\x8dali popravila po\xc5\xa1kodovanih tankov.\n_START_SECTION_\nDruga svetovna vojna\n_START_PARAGRAPH_\nPrva prava oklepna izvle\xc4\x8dna vozila se pojavijo v drugi svetovni vojni, pogosto s predelavo obstoje\xc4\x8dih zastarelih ali po\xc5\xa1kodovanih tankov. Predelava je obsegala odstranitev kupole ter namestitev te\xc5\xbekega vitla in drugih orodij za popravila. Nekatera oklepna izvle\xc4\x8dna vozila pa so bila \xc5\xbee namensko izdelana v tovarni z uporabo obstoje\xc4\x8de osnove tanka ter izvle\xc4\x8dne nadgradnje. Ve\xc4\x8dina je imela dvigalo ali dvi\xc5\xbeni drog, ki je omogo\xc4\x8dalo posadki te\xc5\xbeka opravila, kot je odstranitev motorja iz pokvarjenega tanka.\n_START_SECTION_\nHladna vojna\n_START_PARAGRAPH_\nPo drugi svetovni vojni ve\xc4\x8dina dr\xc5\xbeav uporablja ustrezna izvle\xc4\x8dna vozila za posamezne tipe glavnih bojnih tankov. Veliko oklepnih izvle\xc4\x8dnih vozil dobi buldo\xc5\xbeerski plug, ki slu\xc5\xbei odstranjevanju ovir, sidranju vozila med vleko ter stabilizaciji med dviganjem. Druge novosti so \xc4\x8drpalke za gorivo ter celo transport rezervnih motorjev za popravila na boji\xc5\xa1\xc4\x8du.\n_START_SECTION_\nZna\xc4\x8dilnosti\n_START_PARAGRAPH_\nOklepna izvle\xc4\x8dna vozila so po navadi zgrajena na podvozju glavnih bojnih tankov, nekatera pa temeljijo na podvozju drugih vozil, npr. oklepnikov. Vedno pa so osnovana na osnovi vozila, katerega re\xc5\xa1evanju so namenjena. Lahka izvle\xc4\x8dna vozila lahko pomagajo re\xc5\xa1evati oklepnike, nimajo pa dovolj mo\xc4\x8di za vleko te\xc5\xbejih tankov. Nekatera bojna in\xc5\xbeenirska vozila so osnovana na osnovi oklepnih izvl\xc4\x8de\xc4\x8dnih vozil.'